b'\n_START_ARTICLE_\nLanggaardsl\xc3\xb8kken\n_START_PARAGRAPH_\nLanggaardsl\xc3\xb8kken eller Langaardl\xc3\xb8kken er en gammel l\xc3\xb8kkehage p\xc3\xa5 Briskeby i Oslo, som i 1990-\xc3\xa5rene ble offentlig park, Langgaardsl\xc3\xb8kken er ogs\xc3\xa5 navn p\xc3\xa5 et boliganlegg fra 1927-1930 i samme omr\xc3\xa5de. Parken blir ogs\xc3\xa5 kalt \xc2\xabYoungs hage\xc2\xbb i lokalomr\xc3\xa5det.\n_START_SECTION_\nL\xc3\xb8kken og eiendommens historie\n_START_PARAGRAPH_\nLanggaardsl\xc3\xb8kken var en l\xc3\xb8kke i Bymarken, utskilt fra Frogner hovedg\xc3\xa5rd. L\xc3\xb8kken het Rolighed, vises p\xc3\xa5 kart fra 1777, og tilh\xc3\xb8rte da branndirekt\xc3\xb8r Jens Smith. Mads Langaard, som grunnla Frydenlunds bryggeri, kj\xc3\xb8pte l\xc3\xb8kken i 1874 og den ble fra da kalt Langgaardsl\xc3\xb8kken._NEWLINE_Langgaardsl\xc3\xb8kken ble p\xc3\xa5 1900-tallet en periode kalt Youngsl\xc3\xb8kken etter eieren inntil 1964. Oslo kommune kj\xc3\xb8pte eiendommen i 1964 og leide ut hovedbygningen til Norsk Revmatikerforbund, som fortsatt leier den og den n\xc3\xa6rmeste delen av hagen. L\xc3\xb8kken hadde da dagens utstrekning, avgrenset av Professor Dahls gate i nord, Industrigata i \xc3\xb8st, Briskebyveien i sydvest og Schives gate i vest. _NEWLINE_Arkitektkonkurranse om bygging av senter for funksjonshemmede ble holdt i 1982. En bevaringsplan ble lagt frem for kommunen i 1987. I 1989 og 1990 var det sterk lokal motstand mot utbygging av l\xc3\xb8kkehagen. Briskeby vel ble startet som del av denne kampanjen. I mars 1990 gjorde Bygningsr\xc3\xa5det vedtak om bevaring av Hamna og Langgaardsl\xc3\xb8kken. Vedtaket fastslo at villaen skulle bevares, men at hagen kunne bygges ut med eldreboliger mot Schives gate og statlig skolebygg mot Industrigata. _NEWLINE_Det ble ingen utbygging, og i 1991 ble Langgaardsl\xc3\xb8kken vernet som spesialomr\xc3\xa5de til bevaring.\n_START_SECTION_\nBygningene i parken\n_START_PARAGRAPH_\nHovedbygningen p\xc3\xa5 eiendommen (Professor Dahls gate 32) er en villa i mur, oppf\xc3\xb8rt 1896\xe2\x80\x9398 for eieren Christian Langaard i nyrenessansestil, senere overtatt av Young. Langs Professor Dahls gate og Briskebyveien ligger to mindre bygninger som h\xc3\xb8rer til l\xc3\xb8kken. Den 29 meter lange bygningen langs Briskebyveien ble spesialbygd for \xc3\xa5 inneholde en kjeglebane, en slags forl\xc3\xb8per til moderne bowlingbaner. Anlegget er den eneste bevarte kjeglebanen i Oslo fra denne tiden. Det er gammelt, men operativt og kan leies fra kommunen. _NEWLINE_Syd i det kvartalet parken utgj\xc3\xb8r ligger L\xc3\xb8venskiolds gate 26, bygget som kommunalteknisk anlegg, fra 2003 brukt til kontorer og restaurant (B\xc3\xb8lgen & Moi).\n_START_SECTION_\nParken\n_START_PARAGRAPH_\nDen nordlige del av l\xc3\xb8kkehagen (fra hovedbygningen til bygningen ved kjeglebanen, mot Schives gate) er en 1700-tallshage i renessansestil, langt p\xc3\xa5 vei intakt. Den inneholdt terrassehage med dam og lysthus. Langs kjeglebanen sto to rekker lindetr\xc3\xa6r som ble tatt ned tidlig p\xc3\xa5 1990-\xc3\xa5rene i forbindelse med restaureringen av hagen. _NEWLINE_Den sydlige delen av l\xc3\xb8kkehagen er en park i landskapsstil med mange store tr\xc3\xa6r i skr\xc3\xa5nende terreng ned mot bygningen i syd. _NEWLINE_Hagen var et villnis da anlegget av parken startet i 1993. Parken \xc3\xa5pnet i 1994 og er i dag p\xc3\xa5 6 dekar.\n_START_SECTION_\nBoliganlegget Langgaardsl\xc3\xb8kken\n_START_PARAGRAPH_\nLanggaardsl\xc3\xb8kken er boliger bygget p\xc3\xa5 den tidligere l\xc3\xb8kkens grunn, i nyklassisistisk stil (s\xc3\xa5kalt 1920-tallsklassisisme) med en utforming som gir assosiasjoner til Italia. Det f\xc3\xb8rste huset var Gyldenl\xc3\xb8ves hus (Gyldenl\xc3\xb8ves gate 27, 1927), som ligger med konkav fasade ut mot Arno Bergs plass. _NEWLINE_I 1928-30 kom Eckersbergs gate 57-63, Schives gate 1-3, 6-8 og 12, Briskebyveien 84-86, L\xc3\xb8venskiolds gate 24-26, alle med Kristofer Lange som arkitekt, Gyldenl\xc3\xb8ves gate 19 (arkitekt Lilla Hansen) og Langaards gate 1-3 (arkitekt L. L\xc3\xb8berg).'